Uganda begin voorberei vir 2016 se verkiesing – praag.co.za — 20 jaar jonk!
Agt kandidate het hulle beskikbaar gestel vir die verkiesing wat op 18 Februarie 2016 gehou word. Die huidige president, Yoweri Museveni, is reeds 30 jaar lank aan bewind.
Museveni, wat in 1986 president geword het, se sterkste teenstand kom van Kizza Besigye van die Forum vir Demokratiese Verandering (FDC) wat reeds drie keer in die verlede die knie voor Museveni moes buig, en Amama Mbabazi, 'n voormalige eerste minister wat as onafhanklike kandidaat staan.
Die verkiesingskommissie in die land het kandidate aangemoedig om vreedsame veldtogte te voer en hulle by die landswette te hou, wat onder meer 'n skemeraandklokreël vir verkiesingsvergaderings asook 'n einde aan veldtogvoering twee dae voor die verkiesing insluit.
Ander kandidate is 'n universiteitsprofessor, Venansius Baryamureeba; Abed Bwanika wat beloof om homoseksuele mense te "rehabiliteer" as hy wen; 'n evangeliese pastoor, Joseph Mabirizi; 'n afgetrede generaal, Benon Biraaro, en 'n regsgeleerde, Faith Kyalya, die enigste vroulike kandidaat.
Museveni, van die regerende party (NRM), sal na alle verwagting die oorhand kry en vir nog 'n termyn van vyf jaar verkies word.
Skrywer praagGepubliseer op 10 November 2015 Kategorieë Nuus, Suider-AfrikaSleutelwoord afrika, homoseksueles, Museveni, Uganda, verkiesing